สรุปภาวะตลาดต่างประเทศ ประจำวันที่18 ส.ค. 2563
สรุปภาวะตลาดต่างประเทศ ประจำวันที่18 ส.ค. 2563
19 ส.ค. 2563

ดัชนีดาวโจนส์ตลาดหุ้นนิวยอร์กปิดลบเมื่อคืนนี้ (18 ส.ค.) เนื่องจากนักลงทุนยังคงกังวลเกี่ยวกับสถานการณ์ตึงเครียดระหว่างสหรัฐและจีน รวมทั้งความล่าช้าในการออกมาตรการเยียวยาเศรษฐกิจรอบใหม่ของสหรัฐ อย่างไรก็ดี ดัชนี S&amp;P500 และ Nasdaq ต่างก็ปิดทำนิวไฮ โดยได้ปัจจัยบวกจากผลประกอบการที่แข็งแกร่งของบริษัทค้าปลีกรายใหญ่ และแรงซื้อที่ส่งเข้าหนุนหุ้นกลุ่มเทคโนโลยีอย่างต่อเนื่อง
ดัชนีเฉลี่ยอุตสาหกรรมดาวโจนส์ปิดที่ 27,778.07 จุด ลดลง 66.84 จุด หรือ -0.24% ขณะที่ดัชนี S&amp;P500 ปิดที่ 3,389.78 จุด เพิ่มขึ้น 7.79 จุด หรือ +0.23% ส่วนดัชนี Nasdaq ปิดที่ 11,210.84 จุด เพิ่มขึ้น 81.11 จุด หรือ +0.73%
 
ตลาดหุ้นยุโรปปิดปรับตัวลงเมื่อคืนนี้ (18 ส.ค.) เนื่องจากนักลงทุนเทขายหุ้นกลุ่มธนาคารและกลุ่มพลังงานท่ามกลางความวิตกเกี่ยวกับความตึงเครียดที่เพิ่มขึ้นระหว่างสหรัฐ-จีน นอกจากนี้ การขาดความคืบหน้าเกี่ยวกับมาตรการกระตุ้นเศรษฐกิจรอบใหม่ของสหรัฐนั้นได้สร้างความผิดหวังให้กับนักลงทุนด้วย
ดัชนี Stoxx Europe 600 ลดลง 0.56% ปิดที่ 367.18 จุด
ดัชนี DAX ตลาดหุ้นเยอรมนีปิดที่ 12,881.76 จุด ลดลง 38.90 จุด หรือ -0.30%, ดัชนี CAC-40 ตลาดหุ้นฝรั่งเศสปิดที่ 4,938.06 จุด ลดลง 33.88 จุด หรือ -0.68% และดัชนี FTSE 100 ตลาดหุ้นลอนดอนปิดที่ 6,076.62 จุด ลดลง 50.82 จุด หรือ -0.83%
 
ตลาดหุ้นลอนดอนปิดลบเมื่อคืนนี้ (18 ส.ค.) โดยถูกกดดันจากแรงขายทำกำไร และการเปิดเผยผลประกอบการที่อ่อนแอของบริษัทจดทะเบียน
ดัชนี FTSE 100 ตลาดหุ้นลอนดอนปิดที่ 6,076.62 จุด ลดลง 50.82 จุด หรือ -0.83%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดทรงตัวเมื่อคืนนี้ (18 ส.ค.) ขณะที่นักลงทุนจับตารายงานสต็อกน้ำมันดิบของสหรัฐ และการประชุมของคณะกรรมการตรวจสอบการปฏิบัติตามข้อตกลงปรับลดกำลังการผลิต (JMMC) ของกลุ่มโอเปกพลัส ในวันพุธนี้
สัญญาน้ำมันดิบ WTI ส่งมอบเดือนก.ย.ปิดทรงตัวที่ระดับ 42.89 ดอลลาร์/บาร์เรล
สัญญาน้ำมันดิบเบรนท์ส่งมอบเดือนต.ค. เพิ่มขึ้น 9 เซนต์ หรือ 0.2% ปิดที่ 45.56 ดอลลาร์/บาร์เรล
 
สัญญาทองคำตลาดนิวยอร์กปิดพุ่งขึ้นมายืนที่เหนือระดับ 2,000 ดอลลาร์ได้อีกครั้งเมื่อคืนนี้ (18 ส.ค.) โดยราคาทองคำยังคงได้แรงหนุนจากการอ่อนค่าของสกุลเงินดอลลาร์ และอัตราผลตอบแทนพันธบัตรสหรัฐที่ปรับตัวลงอย่างต่อเนื่อง นอกจากนี้ สถานการณ์ตึงเครียดระหว่างสหรัฐและจีนยังเป็นปัจจัยหนุนแรงซื้อทองคำในฐานะสินทรัพย์ที่ปลอดภัย
สัญญาทองคำตลาด COMEX (Commodity Exchange) ส่งมอบเดือนธ.ค. เพิ่มขึ้น 14.4 ดอลลาร์ หรือ 0.72% ปิดที่  2,013.1 ดอลลาร์/ออนซ์
สัญญาโลหะเงินส่งมอบเดือนก.ย. เพิ่มขึ้น 40.8 เซนต์ หรือ 1.47% ปิดที่ 28.075 ดอลลาร์/ออนซ์
สัญญาพลาตินัมส่งมอบเดือนต.ค. เพิ่มขึ้น 7.8 ดอลลาร์ หรือ 0.81% ปิดที่ 975.4 ดอลลาร์/ออนซ์
ส่วนสัญญาพัลลาเดียมส่งมอบเดือนก.ย. ลดลง 5.50 ดอลลาร์ หรือ 0.2% ปิดที่ 2,228.30 ดอลลาร์/ออนซ์
 
ดอลลาร์สหรัฐอ่อนค่าลงเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (18 ส.ค.) ขณะที่นักลงทุนจับตารายงานการประชุมเดือนก.ค.ของธนาคารกลางสหรัฐ (เฟด) เพื่อหาสัญญาณบ่งชี้ทิศทางอัตราดอกเบี้ย นอกจากนี้ นักลงทุนยังรอดูข้อมูลเศรษฐกิจที่สำคัญของสหรัฐในสัปดาห์นี้ ซึ่งรวมถึง จำนวนผู้ขอรับสวัสดิการว่างงานรายสัปดาห์
ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน ลดลง 0.63% แตะที่ 92.2782 เมื่อคืนนี้
ดอลลาร์สหรัฐอ่อนค่าลงเมื่อเทียบกับเงินเยน ที่ระดับ 105.39 เยน จากระดับ 106.03 เยน และอ่อนค่าเมื่อเทียบกับฟรังก์สวิส ที่ระดับ 0.9028 ฟรังก์ จากระดับ 0.9063 ฟรังก์ นอกจากนี้ ดอลลาร์ยังอ่อนค่าเมื่อเทียบกับดอลลาร์แคนาดา ที่ระดับ 1.3158 ดอลลาร์แคนาดา จากระดับ 1.3196 ดอลลาร์แคนาดา
ยูโรแข็งค่าเมื่อเทียบกับดอลลาร์สหรัฐที่ระดับ 1.1936 ดอลลาร์ จากระดับ 1.1864 ดอลลาร์ ขณะที่เงินปอนด์แข็งค่าขึ้นแตะที่ระดับ 1.3240 ดอลลาร์ จากระดับ 1.3101 ดอลลาร์ ส่วนดอลลาร์ออสเตรเลียแข็งค่าขึ้นสู่ระดับ 0.7243 ดอลลาร์สหรัฐ จากระดับ 0.7207 ดอลลาร์สหรัฐ